Litostroj Power, proizvajalec turbin in hidromehanske opreme za hidroelektrarne, je na pot proti Češki poslal črpalni gonilnik, težak več kot 40 ton. Šestdeset zaposlenih ga je izdelovalo več kot pol leta.

Z njim bodo opremili črpalni agregat hidroelektrarne Dlouhé Stráně na Češkem, ki je najmočnejši med evropskimi hidroelektrarnami. Hidroelektrarna, ki stoji v pokrajini Moravija na reki Desná, bo z novim gonilnikom proizvedla več kot 300 megavatov električne energije.

Gonilnik na pot z izrednim transportom

"Gonilnik, ki smo ga inženirji in delavci ljubljanskega podjetja Litostroj Power pospremili na pot danes, ima premer več kot 4,5 metra. Ker teža gonilnika dosega kar 40 ton, bo gonilnik iz nerjavečega jekla odpremljen z izrednim cestnim transportom," je pred nalaganjem gonilnika na izreden transport povedal Aleksander Jarc, direktor proizvodnje v Litostroj Power.

Potrebnega je bilo veliko znanja in izkušenj

V podjetju Litostroj Power, v katerem izdelujejo in načrtujejo gonilnike in drugo opremo za hidroelektrarne po vsem svetu, pravijo, da so ponosni, da jim je na podlagi slovenskega in češkega znanja uspelo razviti novo hidravlično obliko gonilnika.

"Natančna obdelava ter varjenje velikih in težkih jeklenih kosov so zahtevali veliko znanja in izkušenj delavcev Litostroj Power. Gonilnik smo izdelali iz treh ulitkov. Njihova skupna masa znaša kar 48 ton," je pojasnil Benjamin Černoša, vodja projekta.